ระทึกประชุมผู้ถือหุ้นTTAวันนี้
เชียร์มอบฉันทะจ่าย75บาท ‘มหากิจศิริ’ร่วมประชุมเอง
31 ม.ค. 2555

เชียร์มอบฉันทะจ่าย75บาท ‘มหากิจศิริ’ร่วมประชุมเอง
จับตาประชุม TTA วันที่ 31 ม.ค. หลังใบมอบฉันทะว่อน โบรกเกอร์ระดมกำลังวิ่งหาผู้ถือหุ้น หวังได้ 75 บาท/ราย “เฉลิมชัย มหากิจศิริ” ผู้ถือหุ้น 14% ชี้วิธีนี้ไม่เหมาะสม ยันมาประชุมด้วยตัวเอง 
แหล่งข่าวจากโบรกเกอร์เปิดเผยว่า ก่อนการประชุมผู้ถือหุ้นบริษัท โทรีเซนไทย เอเยนต์ซีส์ (TTA) วันที่ 31 ม.ค. 2555 มีโบรกเกอร์รายหนึ่งสั่งให้เจ้าหน้าที่การตลาด (มาร์เก็ตติง) ทำหน้าที่เปิดเผย แจ้งข้อมูลที่เป็นสาระสำคัญต่อลูกค้า เพื่อให้ลูกค้ารู้สิทธิประโยชน์และให้การประชุม TTA ครบองค์ประชุม จึงขอให้มาร์เก็ตติงติดต่อลูกค้าตัวเองเพื่อเข้าร่วมประชุมหรือมอบฉันทะให้กรรมการอิสระ 3 คน คือ นายวรภัทร โตธนะเกษม นายศักดิ์ เอื้อชูเกียรติ และนายพิชิต นิธิวาสิน
หากมาร์เก็ตติงมีการติดต่อลูกค้า จะได้รับค่าดำเนินการติดต่อบัญชีละ 25 บาท และถ้าลูกค้ามอบฉันทะ โดยระบุรายชื่อกรรมการอิสระให้เป็นผู้รับมอบฉันทะ จะได้รับค่าดำเนินการติดต่ออีกบัญชีละ 50 บาท รวมเป็น 75 บาท ซึ่งมาร์เก็ตติงต้องทำรายละเอียดการติดต่อลูกค้า โดยระบุวัน เวลา หลายเลขโทรศัพท์ภายในที่บันทึกเทปด้วย
แหล่งข่าวจากนักลงทุนเปิดเผยว่า วิธีการนี้ไม่เหมาะสม หากผู้บริหาร TTA เป็นผู้กระทำเพื่อให้ผู้ถือหุ้นมอบฉันทะ และโบรกเกอร์ที่มาล่ารายชื่อลูกค้าให้มอบฉันทะจะมีภาพลักษณ์ที่ไม่ดีตามไปด้วย เพราะเหมือนกับโบรกเกอร์เลือกข้าง นอกจากนี้เงินที่จ่ายให้มาร์เก็ตติงและโบรกเกอร์ที่ติดต่อลูกค้าได้สำเร็จ จะเป็นเงินจากส่วนไหนที่นำไปจ่ายให้ลูกค้า (คนถือหุ้น TTA) 
“ใครจะเป็นคนจ่ายเงินให้มาร์เก็ตติง หากเป็นเงิน TTA ไม่สมควรอย่างยิ่ง จะเป็นค่าใช้จ่ายส่วนไหน แล้วบริษัทจะตอบผู้ถือหุ้นอย่างไร เรื่องนี้ ก.ล.ต.ต้องตรวจสอบ” แหล่งข่าวเปิดเผย
นายเฉลิมชัย มหากิจศิริ ผู้ถือหุ้น 14% ของ TTA กล่าวว่า จะมาประชุมและออกเสียงด้วยตัวเอง 
นายเฉลิมชัย กล่าวอีกว่า ไม่เห็นด้วยกับวิธีการที่โบรกเกอร์ออกล่าผู้ถือหุ้นให้มอบฉันทะให้กับกรรมการอิสระของ TTA จำนวน 3 คน โดยได้รับผลตอบแทนบัญชีละ 75 บาท ถือเป็นสิ่งที่ไม่ถูกต้อง เพราะผู้ถือหุ้นควรไปแสดงความคิดเห็นในการประชุมผู้ถือหุ้น เพื่อตัดสินใจทิศทางและอนาคตของบริษัท
ในการประชุมครั้งนี้จะมีการประชุมวาระต่างๆ รวมทั้งอนุมัติเพื่อเสนอการจ่ายเงินปันผลประจำรอบปีบัญชีสิ้นสุดวันที่ 30 ก.ย. 2554 โดยจะจ่ายเงินปันผลเป็นเงินสดหุ้นละ 0.50 บาท